Lepo pozdravljeni 6.A in 6.B!

Zahvaljujem se Vam za pridno oddajanje nalog in uspešno povezovanje na videokonferenčno uro glasbe s pomočjo računalnika ali pametnega telefona. Če še kdo nima možnosti za povezavo (nima internet, računalnik ali tablico) naj mi sporoči po e-mailu ali obvesti razrednika. Odspodaj je izpisana snov za naslednje obdobje dveh ur glasbe (imamo dovolj časa, zato nikar ne pretiravajte – lepo počasi pa bo šlo).

Preberite snov in v zvezek vpišite samo pomembne dele (po lastni presoji). Pomagajte si z učbenikom na str. 56-59.

Po tem, ko ste snov prebrali spet naredite doma plakat pri katerem predstavite pomembna spoznanja iz pridobljene snovi (Prilepite ustrezne slike. Vpišite spremni tekst in smiselno zapolnite prostor na plakatu).

Lahko se odločite, da namesto plakata na podoben način naredite Power Point predstavitev in mi jo pošljete na moj e-mail [igor.hodak@os-sturje.si](mailto:igor.hodak@os-sturje.si) Vaše domače delo bom pregledal in ocenil, ko bo to mogoče.

Želim Vama zdravja in radovednega raziskovanja.

Vaš učitelj glasbe, Igor Hodak

HIMNA

Ob pisanje simfonij so se skladatelji poskušali držati točno **določenih pravil**, ki pa so jih velikokrat v želji po večji dovršenosti nekoliko kršili. Izkazalo se je, da so ravno te kršitve simfonije naredili tako drugačne, **veličastne** in **večne**. V bogati zakladnici **simfoničnih del** so zaslovele **njihove celote**, posamezni **stavki**, **značilne teme** in **posebnosti**. Eno takšno posebnost oziroma značilno temo, pri kateri so orkestru dodani pevci, predstavlja četrti stavek **9. simfonije**, ki jo je napisal eden največjih mojstrov sodobnih simfonij Ludwig van **Beethoven**. Imenuje se ***Oda radosti in je postala himna Evropske unije***.

KONCERT

Beseda **koncert** označuje **glasbeno prireditev** ali **nastop** pa tudi **glasbeno obliko**, v kateri nastopata **solistično glasbilo** in **orkester**.

* koncert **klasične glasbe**,
* koncert **stare glasbe**,
* koncert **narodno-zabavne glasbe**,
* koncert **jazz glasbe**,
* koncert priljubljene **pop** ali **rock skupine**,
* **zborovski** koncert,
* **dobrodelni** koncert,
* **promocijski** koncert …

Ime **koncert** (it. *concertare* 'tekmovati') razkriva, da se v tej glasbeni obliki **solist** v igranju izmenjuje z **orkestrom**. V grobem lahko rečemo, da solist in na drugi strani orkester enakovredno tekmujeta, kdo igra bolje.

To glasbeno obliko, ki je sestavljena iz **treh stavkov** v zaporedju hitro-počasi-hitro, je prvi proslavil italijanski baročni virtuozni **violinist** Arcangelo **Corelli**. Glasbena zakladnica obsega **veliko število koncertov** za različna solistična glasbila. Lahko poslušaš stavek Vivaldijevega koncerta iz Štirih letnih časih v naslednji internetni povezavi: https://www.youtube.com/watch?v=VBezMA7PL7c

Več ko o glasbi vemo in starejši ko smo, večjo sposobnost zbranosti imamo. Čez čas bomo lahko poslušali **ciklične skladbe** ne le po posameznih odlomkih in stavkih, temveč **v celoti**, se pravi od prvega do zadnjega stavka. Z leti se bomo ob poslušanju srečali z najbolj **znanimi ustvarjalci** cikličnih glasbenih del, ki so poleg že omenjenih skladateljev še: Peter Iljič **Čajkovski**, Johannes **Brahms**, Anton **Bruckner**, Gustav **Mahler**, Dmitrij **Šostakovič**, Franz **Liszt**, Sergej **Prokofjev**, Blaž **Arnič**, Matija **Bravničar**, Gustav **Ipavec** …

Na koncertu resne glasbe Newyorške filharmonije pod vodstvom dirigenta Zubina **Mehte** v Centralnem parku je bilo **800.000 ljudi**, **Jean Michel Jarre** je leta **1986** z elektronsko glasbo zabaval na koncertu v Houstonu (ZDA) kar **1,3**-milijonsko množico, koncert **Life Aid** za pomoč žrtvam lakote v **Afriki** pa je leta **1985** s pomočjo satelitskega prenosa spremljala milijarda in pol ljudi po vsem svetu.

ABSOLUTNA GLASBA

Inštrumentalne **glasbene oblike** nas s svojim bogastvom melodij, ritmov, sozvočij in zvočnih barv **ne** usmerjajo v neke zunajglasbene predstave, ki bi skladbam dale **naslov**. Takšni glasbi pravimo **ABSOLUTNA GLASBA**.

Ob poslušanju take glasbe poslušalcu ni pomembno, kaj naj bi skladba predstavljala, ampak se naslovi teh del nanašajo na:

**– hitrost izvajanja** (it.***vivace***'živo',***allegro***'hitro, veselo',***adagio, andante, largo*** *'počasi',* ***moderato***'umirjeno', **scherzo** 'šaljivo' …),

**– glasbeno obliko** (valček, rondo, tema z variacijami, sonata …).

PROGRAMSKA GLASBA

Povedali smo tudi, da so skladatelji vedno nekoliko spreminjali določena **pravila** tako, da so bodisi povečali ali zmanjšali število stavkov, zamenjali predvidene oblike stavkov ali pa kar spremenili zasedbo. Pri teh spremembah na področju simfonične glasbe imajo pomembno vlogo madžarski skladatelj Franz **Liszt**, francoski skladatelj Hector **Berlioz** in češki skladatelj Bedřich **Smetana**, ki so bili v 19. stoletju začetniki nove oblike **simfonična pesnitev**.

**Simfonična pesnitev** je glasbeno delo za simfonični orkester, ki z inštrumenti **slika** ali opisuje **lepote narave**, kak **dogodek**, **stvar**, **žival** ali pa predstavlja **književne**, **pravljične** ali **zgodovinske like**. Delo sloni na neglasbeni vsebini, ki je običajno povezana z jezikom:

* ***Sanjarjenje***, ***Prva žalost*** … odražajo razpoloženje,
* ***Čmrljev let***, ***Jutro***, ***Pomlad*** … so skladbe, ki opisujejo naravo,
* ***Martin Krpan***, ***Peer Gynt*** … so skladbe, ki opisujejo osebe.

Kadar **skladatelji** inštrumentalne skladbe poslušalčevo domišljijo **usmerjajo** s kakim zunajglasbenim programom oziroma **določenim naslovom**, da nam ob poslušanju inštrumentalna glasba ves čas nekaj predstavlja, rečemo tej glasbi, **PROGRAMSKA GLASBA**.

Povedali smo že, da je bil **češki skladatelj** **Bedřich Smetana** v **19. stoletju** eden od začetnikov nove inštrumentalne orkestrske glasbene oblike, imenovane **simfonična pesnitev**. Napisal je **ciklus šestih simfoničnih pesnitev**, s katerimi se je poklonil svoji domovini **Češki**, njeni preteklosti in sedanjosti, njenemu ljudstvu in izročilu. Celotni ciklus se imenuje ***Moja* *domovina*** (***Ma vlast***). Izmed šestih simfoničnih pesnitev je najslavnejša **druga** glasbena podoba največje češke reke **Vltave**. Partituri je poleg programskega naslova dodal še naslednje **besedilo**, ki se ga glasba tesno drži:

*V senci češkega gozda sta dva izvira, imenovana Mrzla in Topla Vltava. Prvi je mrzel in miren, drugi topel in močan. Njuni valovi veselo tečejo po kamnitih strugah, se združujejo in se svetlikajo v jutranjem soncu. Gozdna potočka hitita naprej, se zlijeta skupaj in tako postaneta reka Vltava.*

*Reka teče naprej po čeških dolinah in naraste v mogočen tok. Teče skozi goste gozdove, od koder se slišijo veseli glasovi lovcev, zvoki lovskega roga se oglašajo vedno bliže. Reka teče po nižini, kjer s pesmijo in plesom slavijo kmečko svatbo.*

*Ponoči na lesketajočih valovih reke Vltave plešejo gozdne in vodne vile Rusalke, ki iz preteklosti obudijo mogočne utrdbe in gradove. Reka z novim jutrom priteče do brzic, vendar se ne ustavi, ampak hiti naprej skozi skalne soteske, od koder vsa mogočna priteče v široko strugo, ki vodi proti glavnemu češkemu mestu Pragi, kjer jo pozdravi mogočni grad Vyšehrad. Na koncu reka zapusti Prago in izgine v daljavi, kjer se izlije v reko Elbo.*

*Povezava na poslušanje: https://www.youtube.com/watch?v=uI8iTETiSqU*